P r e d k l a d a c i a   s p r á v a

	Predkladaný návrh novely zákona Slovenskej národnej rady č. 511/1992 Zb.  o správe daní a poplatkov a o zmenách v sústave územných finančných orgánov v znení neskorších predpisov  reaguje  na  zmeny  jednotlivých   hmotnoprávnych  daňových  zákonov, ako aj na nové zákony a tiež  na poznatky získané z aplikácie tejto procesnej normy v praxi.

	Tento návrh je už 17-ou novelou zákona SNR č. 511/1992 Zb. v znení neskorších predpisov. Úplné znenie zákona Slovenskej národnej rady č. 511/1992 Zb.  o správe daní a poplatkov a o zmenách v sústave územných finančných orgánov v znení neskorších predpisov predložilo ministerstvo financií predsedovi Národnej rady Slovenskej republiky 14. septembra 2000 na schválenie a vyhlásenie v Zbierke zákonov Slovenskej republiky. Úplné znenie cit. zákona  je uverejnené pod číslom 171/2001 Z. z. zo dňa 12. 5. 2001.

	Návrh  tejto novely konkrétne nadväzuje na

-  zákon  o  spotrebnej  dani  z minerálnych olejov,  ktorým sa novoustanovuje colný úrad ako    správca dane a jeho postavenie a pôsobnosť ako správcu dane,

-  zákon č. 466/2000 Z. z., ktorým sa mení a dopĺňa zákon 366/1999 Z. z. o daniach z príjmov    v znení neskorších predpisov, predovšetkým za oblasť majetkového priznania,

-  zákon č. 150/2001 Z. z. o daňových orgánoch a ktorým sa mení a dopĺňa zákon č. 440/2000    Z. z. o správach  finančnej  kontroly,  ktorý  spolu so zákonom č. 440/2000 Z. z. o správach    finančnej kontroly nahradili zákon  o územných finančných orgánoch,

-  nový  zákon o  orgánoch  štátnej  správy  v colníctve, podľa ktorého sa rozširuje pôsobnosť    colného  úradu  ako  správcu  dane  okrem  správy  spotrebnej dane z minerálnych olejov pri    dovoze a vývoze aj na tuzemsko,

-  nový  zákon  o  štátnej  štatistike,  v  dôsledku  ktorého sa rozširuje sprístupnenie daňového    tajomstva aj pre Štatistický úrad Slovenskej republiky.

	Do predloženého návrhu novely sú zapracované poznatky z praxe, viaceré spresnenia a zosúladenia jednotlivých ustanovení, čím sa sleduje zvýšenie efektívnosti správy daní, ako aj ďalšie posilnenia práv daňových subjektov. Taktiež z dôvodu posilnenia práv daňového subjektu sa okrem  doterajšej fakultatívnej možnosti predĺženia lehoty na podanie daňového priznania  správcom dane o tri mesiace, navrhuje novelu doplniť o obligatórnu možnosť predĺženia lehoty na podanie daňového priznania  taktiež o tri mesiace priamo zo zákona za podmienky, že daňovému subjektu vypracúva daňové priznanie daňový poradca, a že správcovi dane bude predložené plnomocenstvo o zastupovaní najneskôr do 31. marca príslušného roka. Tento postup je obdobný aj v krajinách EÚ a OECD.

	Materiál bol predložený na medzirezortné pripomienkové konanie. Vyhodnotenie pripomienkového konania je v prílohe. Návrh zákona sa predkladá bez rozporov. 

	Návrh zákona bol prerokovaný v Legislatívnej rade vlády Slovenskej republiky dňa 12. júna 2001. Stanovisko sekretariátu Legislatívnej rady vlády SR ako aj závery z rokovania sú zapracované v predkladanom materiáli.